Eiríkur Guðmundsson útvarpsmaður og rithöfundur er látinn fimmtíu og þriggja ára að aldri.
Eiríkur fæddist í Bolungarvík 28. september árið 1969. Hann lauk stúdentsprófi frá Menntaskólanum við Sund og B.A. prófi í almennum bókmenntum og síðar M.A. prófi í íslenskum bókmenntum frá Háskóla Íslands. Eftir Eirík liggja nokkrar bækur, sú fyrsta, 39 þrep á leið til glötunar kom út árið 2004 og skáldsaga hans 1983 var tilnefnd til Íslensku bókmenntaverðlaunanna. Eiríkur sinnti einnig fræðistörfum og ritstýrði meðal annars endurútgáfu heildarverka Steinars Sigurjónssonar og skrifaði bók um skáldskap hans. Kunnastur er Eiríkur fyrir störf sín á Ríkisútvarpinu. Hann hóf störf sem dagskrárgerðarmaður á Rás 1 árið 1996 og hafði lengst af umsjón með Víðsjá og Lestinni þar sem hann fjallaði um menningarmál af ýmsum toga.
Eiríkur Guðmundsson lætur eftir sig einn son, Kolbein Orfeus, og stjúpdóttur, Vöku Blöndal.